Boggom kerjakker in Goudstad(Foto: Owl Rescue Centre, Facebook) Nie net is Elon die bobbejaan straatwys nie, hy sit ook diegene wat hom probeer vang, ore aan! Dié groot bobbejaanmannetjie rinkink al langer as ŉ week in die Johannesburgse voorstede en die span van die Owl Rescue Centre spook om hom te vang. Brendan Murray, eienaar van die sentrum, ry daagliks in sy motor agter Elon aan en kyk of daar ŉ geleentheid is om vir hom ŉ lokval te stel of te verdoof. “Hy is so slim soos Elon Musk,” sê Danelle Murray, Brendan se vrou en mede-eienaar van die Owl Rescue Centre. “Ons het al alles probeer om hom te vang, maar hy sal hulle elke keer uitoorlê.” Die span het al talle lokvalle vir hom gestel en hom met ŉ verdowingspyl probeer verdoof, maar telkemale het hy daarin geslaag om weg te kom. Volgens Murray het hulle hom ook al in ŉ ou Nedbank-gebou in Sandton, wat opknappings ondergaan, probeer vaskeer, maar hy het hulle só ontduik dat hulle op die ou einde handdoek ingegooi het. “Wie sou ooit kon raai dat bobbejane só goed wegkruipertjie kan speel?” Die Owl Rescue Centre is verlede Maandag van die rondloperbobbejaan in kennis gestel. Sedertdien kry hulle omtrent daagliks oproepe oor die knaap se doen en late. Elon is vermoedelik van Hartbeespoortdam afkomstig, maar het skynbaar besluit om in Johannesburg se rigting te reis. Hy is die eerste keer in die Broederstroom-omgewing opgemerk, waarna hy deur verskeie woonbuurte, van Fourways, Sunninghill tot Sandton beweeg het. (Foto: Skermskoot) Bobbejaan se kind bevind hom tans in Glen Marais, Kempton Park. “Wanneer hy nie ŉ vrug of twee uit mense se huise buit nie, maak hy ŉ draai by die lughawe of vermaak die kinders in ŉ klaskamer. Hy het hom selfs by die Avion Park-gholfklub in Kempton Park touwys gemaak met gholf.” Elon het vir twee dae op die dak van die Broadacres-winkelsentrum in Sandton rondkerjakker – waar die Owl Rescue Centre se veearts gedink het hy sal hom kan verdoof. “Dit was egter ’n winderige dag en ons sou ŉ groot kans waag om hom van meer as 50 meter af met ŉ verdowingspyl te skiet. Dit sou ook gevaarlik wees om die pyl in só ŉ besige winkelsentrum te skiet.” Volgens Murray moet inwoners egter nie paniekerig wees nie omdat “Elon nie aggressiewe neigings toon nie en nie enige gevaar vir mens of troeteldier inhou nie”. Die bobbejaan het nog geen skade aangerig of ŉ mens of dier beseer nie. Murray sê Elon het net een doel voor oë en dit is om by ŉ nuwe bobbejaantrop aan te sluit. “Dit is algemeen dat bobbejaanmannetjies hul troppe vrywillig verlaat, of dalk uitgeskop word, om inteling te voorkom. Ons vermoed dit is wat met Elon gebeur het en dat hy nou op soek is na ŉ nuwe trop.” Elon sal, sodra hy gevang word, by ŉ nuwe bobbejaantrop hervestig word.